
ČUVARI ADRESE 


Grad u kom se rodimo i odrastemo, čak i ako odemo iz njega, uvijek ostavi u nama neizbrisiv trag. Grad nas 
strukturiše. To se ogleda u sitnim stvarima, malim ritualima naučenim od porodice i komšija, u akcentu 
kojim govorimo, u nekim čvrstim stavovima i vjerovanjima i posebnim pogledom na svijet. I gdje god, i ma 
koliko daleko da odemo, svuđe tražimo te poznate mirise, slične ljude, sve mjerimo naspram kuća naše ulice 
i dvorišta naše škole. Puno toga se može uraditi za to malo mjesto — vraćati mu poštovanjem, znanjem, do- 
brotom i razvojem. Ali mi se čini da je najvažnija stvar pamtiti ga. Pamtiti ljude koji su istim ulicama šetali 
prije nas, pamtiti njihova mala i velika djela, čuvati temelje i zidove koji su im bili dom. Grad uvijek nepogri- 
ješivo oslikava kole-ktivni duh. 


Maja Đurić je započela obiman istraživački rad o počecima fotografije u Crnoj Gori, koji su zapavo vezani 
za Cetinje. To ju je navelo da se pita ko su portretisani ljudi i koja su to ovjekovječena mjesta. Danas Đurić 
portretiše drugu, treću generaciju potomaka, u i tim kućama ili na istim mjestima, ne samo prateći svoje 
prethodnike fotografe, već i time bilježeći istorijate cetinjskih porodica, a time i samog grada. U tim inti- 
mnim portretima, koristeći se objektivom kao perom, ona bilježi njihove lične priče koje tako sabrane čine 
jednu veću, manje formalnu, ali ipak važniju istoriju Prijestonice. 


Maja Đurić je rođena na Cetinju, u umjetničkoj porodici, i sama je odabrala umjetnost kao svoj životni put. 
Ona je istoričarka umjetnosti i fotografkinja. Iza sebe ima ozbiljan opus, a ovo je prvi put da izlaže u svom 
gradu vraća mu, najvažnijim djelom — čuvanjem i pamćenjem čuvara i njihovih adersa. 


Istoričarka umjetnosti 
Anja Marković 


Nekoliko fotografskih porodica u Cetinju imaju ispreplijetane životne priče povezane poslovnim i rodbinskim 
vezama. U mojoj ulici otvorilo se i nekoliko fotografskih ateljea: 1905. godine, u kući broj 88, dvorski fotograf 
Đorđe Đorđević; u kući broj 90, atelje Lovćen Marka Vujovića 1917. godine; sa druge strane ulice ateljei Branka 
Martinovića i Tonćija Krstićevića, 30-ih godina XX vijeka, kao i još nekoliko fotografskih ateljea u poprečnim 
ulicama. Ispred njihovih objektiva u luksuznim ateljeima, opremljenim po evropskoj modi, defilovala je ema- 


ncipovana građanska klasa, dvorjani, stranci, seljaci. Ovoje priča o njima... 
Autorka 
Maja Đurić 

Njegoševa ulica br. 63 


Mijo Martinović, sin Branka Milova Martinovića koji 
je bio fotograf. Potomak Mila St. Martinovića koji je 
bio komandant na Tarabošu. 


Mijo kaže da je kuća kupljena otprilike 1953. godine. 
Prije je bila vlasništvo strica Svetozara Vukmanovića 
- Tempa, koji je radio u Americi. “Pored naše kuće, 
on je bio vlasnik još dvije kuće pored u Njegoševoj 
ulici i jedne veće kuće u Novice Cerovića. Tempo je 
bio kod tog strica dok je učio gimnaziju na Cetinju. 


Očev atelje je bio u gornjem dijelu Njegoševoj ulici, 
na mjestu današnje NLB Banke i radioje u periodu od 
sredine 1930-ih do 1947. godine. Tokom rata u ateljeu 
su ocu pomagali komšije reditelj Milo Đukanović koji 


Mijo Martinović 


je živio odmah iznad ateljea a njegova majka je bila 
veliki prijatelj sa mojim ocem i Minja Dedić koji je 
živio u banskim stanovima.“ 


U Brankovu radnju dolazili su svi da se fotografišu, a 
portreti zgodnih cetinjskih žena kao što su bile sestre 
Đonović i majka barona Žigalja stavljale su se kao 
reprezentativna reklama u izlog radnje. Mijo se sjeća 
ogromnog ormara dugačkog pet metara i visokog dva 
i po metra u koji su bili posloženi, uredno obilježeni, 
stakleni negativi sa signaturom. Tokom perioda kada 
je portunaš Pavle Đonović bio direktor Istorijskog 
muzeja, Branko im je poklonio svoju zbirku staklenih 
negativa. 


Lijevo: Velika Petranović sa unukama Dikom i Marinom 


Desno na vratima: Marko Stanić, njegova majka Jelena i sestra Branka Stanić na vratima svoje porodične kuće 


Marko Stanić, Njegoševa ulica br. 25 


“Grad čine prizori unutrašnjosti kuća i unutrašnjih pro- 
stora koliko i njegov spoljni izgled." - Topljenje vremena 


Često se pitam kako neke kuće u Njegoševoj izgledaju 
iznutra. Živjela sam praktično preko puta kamene 
kuće Marka Stanića, ali nikada nisam ušla u nju do 
juče. Starinski, stilski namještaj, lusteri, kuća puna 
lijepe djece, unuka, topline... Kao da sam došla kod 
nekih rođaka. Do kasno u noć smo prelazili glatke 


površine njegovih porodičnih slika koje su vezane za 
privatnu istoriju našeg grada... 


Kuću je Mitropolit Visarion Ljubiša poklonio ceti- 
njskoj sirotinji davne 1884. godine. Od tada je mije- 
njala namjenu ali je spoljašnjost ostala ista. 


Stevica Jovićević sa prađedovim ručnim satom 


Stevica Stevo Jovićević i njegov prađed 


senator Pero Mitrov Jovićević 


Njegova kuća nalazi se u Bulevaru Lenjina. U njoj 
više nema čuvara adrese. 


Stevica je bio možda prvi crnogorski školovani tenor. 
Četrdeset godina je bio prisutan na muzičkoj sceni. 
Kao član beogradske opere pjevao je uz mnoga svje- 
tska operska imena kao što su Plasido Domingo, 
Mario del Monako i mnogi drugi. U jednom davno 


urađenom intervju govorio mije o tome kako je počeo 
da pjeva: , Počeo sam da pjevam sa četiri godine po raznim 
priredbama koje su se održavale na Cetinju. Poslije oslobo- 
đenja 1945. kada je osnovan radio Cetinje počeo sam da 
nastupamčesto u duetu sa mojim velikim prijateljem i 
kumom Batom Bećirem.? 


Lijevo: Zoran Vrbica, Julka i Duško Poček 
u njihovom dvorištu iza kuće 


Julka i Duško Poček, 
Njegoševa ulica br. 38 


U svakom malom gradu postoji jedan centar (ili 
radnja) u kome se skupljaju svi tračevi, gdje se oni 
tumače, procjenjuju iznova šire. Taj centar u našoj 
ulici bila je dnevna soba tetke Julke. Kod Julke su išle 
sve generacije od nas djece do odraslih. Kao neki fini 
klub, kuća uvijek puna ljudi. Ako vam je trebao recept 
potpisao bi ga doktor Momo Otaševic, Ćeto, ko god 


Julka Poček na prozoru 


se zadesi. Saznali bi sve najnovije vijesti iz prve 
ruke. Duškova bašta uvijek besprekorna - đurđevak, 
jorgovan, hortenzije, pitome ruže. Julka je voljela da 
stoji na prozor i posmatra kako se dan razvija na 
Korzu ili sa drugaricama da sjedi u hodnik. Zvali su 
ih dubinsko snimanje. Kao mlada bavila se glumom. 
Od nje i Duška dijelila nas je samo međa. 


Đorđević & Krstićević 


U jednom toplom domu u Cetinju u kutiji od cipela 
pohranjena je vizuelna istorija nekoliko generacija 
porodice Đorđević i Krstićević koja bilježi čitav 
vijek fotografske tradicije. 


Dare Krstićević (Dare Tonćina) rekla mi je jednom 
prilikom da ne valja stare slike gledati, samo se čovjek 
rastuži. Tada je imala 87 godina i nervirala se što se 
preselila iz Njegoševe ulice u gornji dio grada. Pričala 
je o balovima 30-ih godina na Cetinju, održavanih u 
zgradi Opštine Cetinje. Moderni su bili puf rukavi. 


Redovno je dolazila kod tetke Julke na kafu. Bila je 
ćerka dvorskog fotografa Đorđa Đorđevića, žena 
Tonćija Krstićevića fotografa koga je naslijedio sin 
Slobodan Bobo Krstićević. 


Tonći Krstićević imao je atelje u Njegoševoj ulici br. 
29, u kući Radovanovića. Došao je 1923. sa trinaest 
godina iz Metkovića. Sestre sumu otišle u Vojvodinu, 
a onje ostao na Cetinju da uči fotografski zanat kod 
Pavla Đonovića. 

Vremenom je doveo svog brata Nikolu Nika Krsti- 
ćevića (ključnog fotografa naših porodičnih albuma) 
da uči zanat. Niko će sa tetkom Zorkom pohađati 
kurs u foto-klubu Cetinje. Od treće tetke sin Slavko 
Vukčević iz Budve nastavio je da se bavi fotografi- 
jom, a kasnije postao poznati snimatelj. 


Tonći je toliko vremena trošio na retuširanje svake 
fotografije pojedinačno. Svaku staklenu ploču, koja je 
bila umjesto današnjeg negativa on je retuširao. Eto 
i danas čuvamo njegovo majstorsko pismo iz Zetske 
Banovine. 


Slobodan Bobo Krstićević, završio je kurs fotografi- 
je 1947. godine u foto-klubu Cetinje. Aktivno se bavio 
fotografijom trideset godina radeći u za Cetinjski list 
i Obod. Kada mu se otac razbolio, preuzeo je rad u 
ateljeu 1967. godine: “Atelje je otac zatvorio negdje 1975. 
i nastavio da radi po malo kući. Ja sam radio kod njega, ali 
sam radio i u Obodu. Na hiljade sam napravio fotografija. 
Snimio sam tri velika foto-albuma Oboda koja su pratila 
njegovu istoriju od osnivanja.” 


Lijevo: Anton Tonći Krstićević ispred foto radnje Tonći 
i Dare Krstićević, Olga Vukčević i Vido Đurašković 


1936. godina 


Nikola Niko Krstičević sa bratanićem Rajkom ispred 
Foto radnje u Njegoševoj ulici 


Svetlana Jovanović, 
najstarija ćerka fotografkinje Vukanović Olivere 


Ispred ateljea: Vjera Majora Petranovića žena 


Fotografska radnja “Svetlana 


" u kući nekada zvanoj 


Kamikula danas Bogdanovića, Ivan Begova ulica 


Svetlana Jovanović: “Izviše retuš pulta pa malo ude- 
sno na zidu okačena je bila pikado tabla. Ni dan da- 
nas ne znam kako me puštila majka da ga tu stavim, 
a ja pored njezinih glava dok retušira lete strelice za 
pikado i buše ne samo tablu nego i zid okolo." 


Stela Mišković: “Ljubav prema umjetnosti(ma) nasli- 
jedila sam od majke. Osim što je manijakalno čitala, 
njena primarna umjetnost (za koju se školovala u Za- 
grebu) bila je likovna. Na naše obrazovanje je uticala 
snažno, čak psihološki nametljivo u smislu da se od 
nas očekivalo da sve znamo i da budemo široko obra- 
zovane i kad nešto ne bismo znale (potpuno neveza- 
no za školu), to se dočekivalo s ogromnim čuđenjem i 
zaprepaštenjem. Nekako nisi njeno dijete ako ne znaš 
sve što te se pita. Ipak, svoje polje nam začudo nikad 
nijenametala. 


Zbog svega toga, na svakoj od nas se ta čelična ruka 
obrazovanja drugačije manifestovala i generalno i što 
se tiče umjetnosti same. Ja sam bila totalni buntovnik 
u tinejdžerskom periodu, ali se čitanje već bilo naka- 
lemilo i dobro primilo. Vjerovatno sam tada čitala 
više od vršnjaka, iako mi se, iz ove perspektive, to čini 
nedovoljnim. U svakom slučaju, upravo to je odredilo 
moj životni put. 


Na Editu se primila muzika ili je obrnuto jer je tu ljubav 
nemoguće objasniti, ana Svetlanu sve i više od toga. 


Kad smo živjeli u Kamikuli, u spavaćoj sobi bila su na 
zidu vrata koja su nas dijelila od komšija, a tik uz vra- 
ta veliki krevet u kojem sam spavala s majkom. Vrata 
su bila puna reprodukcija poznatih slikara. Od svega 
toga zapamtila sam samo Modiljanija (Alice) jer sam 
se te slike užasavala. Sve ostalo sam zaboravila. Tako 
da danas kad sam naišla na ovu sliku bukvalno me pres- 
jeklo. Slika uz koju sam odrasla. Slika Do moje četrn- 
aeste'. Djetinjstvo izgubljeno u fragmentima sjećanja. 


Tamna komora, majčine bijele, lijepe ruke, Dženana, 
rupa na plafonu u kuhinji, voda koja se ledi u cije- 
vima, miris peršuna koji se suši, osjećaj sigurnosti i 
pripadanja... 


Zamalo da sam se sjetila. Emocije makar jesam. 
Renoar. Do ovog trenutka nisam imala pojma daje ovo 


on naslikao. 


Nedostaje mi Majka.” 


Baba Danica Đurić 
u dvorištu iza kuće 


Maja Đurić i sestra Ana Jovetić prvi dan škole, 
na vratima brat Mirko Đurić 


Naša kuća, Đurići, 
Njegoševa nekada br. 42, 
a danas 36 


Istoriju glavne ulice najlakše je pratiti na fotografija- 
ma gdje možemo kao kakav arheolog podizati sloj po 
sloj ili ući u okvir slike tadašnjeg života grada. Djeti- 
njstvo sam provela na Cetinju, u Njegoševoj ulici 
broj 36. Ritam života kuća pratio je godišnji kalendar. 
Ljetnje vrućine izmamile bi žene da iznesu stolice i 
sjede, svaka ispred svoje kuće. U jesen su se pri- 
premala drva, zimi je slijedila borba sa snijegom koji 
je dostizao ogromne visine. Čim bi došlo proljeće, 
život se selio u dvorišta sa zadnjih strana kuća. 
I naša bašta bila je puna mirišljavih pitomih, ruža, 
jorgovana... Drveni sto u šarenom hladu oraha, 
razgovori sa komšijama preko kamenih ograda... 


Upravo tih scena puni su naši porodični albumi. 


Možda sam i zato počela i sama da se bavim foto- 
grafijom... Iza kulisa kuća Njegoševe ulice... Naša 
kuća je nekad pripadala Stanku Radonjiću. 


Te opsesije se mogu smatrati i posledicom predtelevizijske 
kulture u kojoj je gledanje kroz prozor i zabavljanje 
predstavljalo važan način na koji se provodilo vri- 
jeme. Baba Danica i mnoge druge, imale su neki fini, 
mali jastučić u prozoru sa kojeg su udobno mogle da 
posmatraju korzo, prolaznike, da se obično ujutro 
ispričaju sa poznatima kroz otvoreni prozor. Baba je 
heklala pored prozora zbog prirodnog svijeta. 


Kafana Kosovo - Iz porodičnog albuma Andra i Jelene Đurović. 
Unutrašnjost kafane Kosovo. Na fotografiji Jovo Đurović, 
vlasnik Nikola Knežević, Cetinje 01. jul 1935. 


Kafana Kosovo 


Kafana Kosovo nalazila se u Njegoševoj ulici na uglu 
Pete proleterske, nekada Vilsonove, neposredno do 
zgrade Pošte. Vlasnik čuvene kafane Kosovo, koje se i 
danas sjećaju stariji žitelji Prijestonice, bio je poznati 
cetinjski trgovac i ugostitelj Nikola Knežević. Ovaj vis- 
preni trgovac, čija djelatnost je bila i ugostiteljsvo,na 
specifičan način je reklamirao svoju kafanu: ,Istovre- 


meno čast mi je do znanja staviti poštovanijem su- 
građanimai putnicima da je kafana Kosovo udešena 
po najstrožijim zdravstvenim pravilima i da je sna- 
bdjevenazdravomiluminacijom,dobrijempićem,na- 
jboljom zakuskom, a što je najglavnije tačnom, brzom 
i učtivom poslugom. Za što veći broj posjetilaca moli 


Nikola Knežević.“ 


Stanka Jovanović Brajović i sin Mladen Brajović 


Mladen Brajović 
Njegoševa ulica br. 100 


Kuća Mladena Brajovića na broju 100, nekada u 
Njegoševoj ulici, stara je preko sto pedeset godina. 
Skoro ništa se na njoj nije promijenilo. Moj dragi, 
školski drug za koga smo svaki dan četiri godine 
svraćali Ljilja Šaban i ja na putu za školu. Živio je sa 
babom Danicom Jovanović, a sada živi sa majkom 
Stankom koja je bila pjesnikinja, ženom Milenom 
i ćerkom Loreanom. 


Sa našom ulicom rasli su čuveni slikari, arhitekte, 
istoričari, glumci, operski pjevači, drugi umjetnici 
i puno pionira u nekoj profesiji ili zanatu, čudaci, 
osobenjaci, važni i lako zaboravljivi ljudi, koji su 
kratko stvarali istoriju grada, a zatim naglo iz nje 
iščezli. Tako je bilo i sa našim čuvenim arhitektom 


Vukota Tupa Vukotić koji je živio u ovoj kući. 


Kuća Popovića 


“Moja rodna kuća na Cetinju u dijelu grada zvanom 
Po granicom datira negdje od sredine devetnaestog 
vijeka. Naime po ugovoru koji je sastavljen od strane 
Njegoša i mog čukundjeda popa Laza Jabučanina 
Popovića o takozvanoj ,,razmjeni dobara" moj se pre- 
dak iz cetinjskog dijela zvanog Humci preselio 1835. 
u spomenuti dio grada koji se u to vrijeme zvao Ro- 
manovina. Kuća je u početku bila prizemna. Kasni- 
je su je sinovi popa Laza podijelili prilagođavajući je 
svojim potrebama. Tako da su i danas postojeće kuće 
braće Popovića ostale jedna uz drugu. Moja se rodna 
kuća vremenom mijenjala, dograđen joj je sprat i 
proširenaje. Neposrednonakon1IIsvjetskog rata post- 
ala je, kao mnoge građanske kuće u to vrijeme, dom 
za druge useljene stanare. Prije tridesetak godina 
jevraćena uvlasništvo moje porodice. Premda je veći- 
na mobilijara devastirana ili nestala ono što je ostalo 
sačuvano emanira svojevrsni duh kuće. Stara drve- 
na konstrukcija plafona i podova kao nijemih svje- 
doka njene prošlosti ostali su u izvornom obliku. U 
ostatku biblioteke našao sam zanimljive knjige i u 
njima ono što će se kasnije pokazati bitnim za moju 
profesiju. Često sam u dječaštvu sjedio na prozoru i 
gledao u cetinjski pejzaž s dominantnim Lovćenom. 
Saznanje da se na vrhu ove planine nalazi grob vla- 
dike i pjesnika stvarala je u mojoj dječačkoj svijesti 
neugodan osjećaj ne bez nekog metafizičkog sumo- 
rnog značenja. Smrt dominira životom. Danas kada 


Dimitrije Popović, ispred svoje porodične kuće 


živim takozvano treće životno doba sjećam se rado 
podgraničkog ambijenta, bašte s voćnjakom, glavice 
iza kuće, parka. To je bio mitski prostor mog djeti- 
njstva. Bila je to Arkadija u kojoj je moja genera- 
cija imala živi kontakt s prirodom koji je za današnje 
generacije gotovo isčeznuo u ekspanziji elektronske 
virtualne stvarnosti. I danas je na spratu moje kuće 
soba -atelje u kojoj sam radio prve umjetničke radove 
i u kojoj radim za vrijeme ljetnog boravka na Ceti- 
nju. Vraćanje rodnom gradu i rodnoj kući je ustvari 
vraćanje izvorištu." - Dimitrije Popović 


Porodica Bratičević, Hotel Pariz, 


 [XOTEN MAPHI 
HOTEL PARIS 


ec 


Bernard Šo ispred hotela Pariz, kuće Bratičevića 
1929. godine 


ugao Ulica V Proleterske i Vuka Mićunovića 


Nada Vasić piše: “Bernard Šo je, 1929. godine posje- 
tio Dubrovnik i Cetinje. Na Cetinju Šo i njegova su- 
pruga Šarlota odsjeli su tri dana u hotelu Pariz. Po 
odlasku sa Cetinja domaćini nisu htjeli ništa da na- 
plate svojim gostima, a poklonili su im crnogorsku 
kapu i torbicu. Pri odlasku Šo je rekao Bratičevićima 
da se ovako nikada neće obogatiti. 


Na fotografijama se vidi Bernard Šo ispred hotela 
Pariz sa Ilijom Bratičevićem, profesorom francusk- 
og jezika, sinom Blaže Bratičevića, vlasnika hotela 
Pariz. Nobelovu nagradu za književnost Šo je dobio 
1925. godine. Kuća Bratičevića i danas je sređena u 
engleskom stilu i možda bi trebalo obelježiti na neki 
način (ploča) boravak velikog gosta na Cetinju u ovoj 
kući. Ove istorijske podatke sam dobila od mog kuma 
Momira Bratičevića, vlasnika ove kuće na Cetinju." 


Ivan Begova br. 29, Kuća Milića, Baba Vida, Mira, Bajica, Radža, braća Đorđevići 


“Svaka priča vezana uz opšte karakteristike jednog grada, 
njegov duh ili biće, pretvara se posredno u razgovor o našem 
sopstvenom životu, a još više o našem spostvenom duhovnom stanju. 
Kuća je za mene centar svijeta u mojoj glavi. Grad nema drugog 
centra osim nas samih.” 


Orhan Pamuk 


Maja Đurić, umjetnička fotografkinja, istoričarka 
i teoretičarka umjetnosti, univerzitetski profesor 
(Cetinje, 30. XI 1966). Diplomirala je istoriju umje- 
tnosti na Filozofskom Fakultetu u Beogradu (1993). 


Postdiplomske studije završila je na Centralnoevro- 
pskom fakultetu u Pragu (1995), Grupa za istoriju um- 
jetnosti, filozofiju i arhitekturu, pod mentorstvom 
prof. J. Džefrija. Doktorirala je na Univerzitetu umje- 
tnosti u Beogradu (2011), odsjek Teorija medija. Bavi 
se pedagoškim radom kao redovni profesor (oblast 
fotografije, istorije umjetnosti, kulturne baštine) na 
visokim obrazovnim institucijama: Fakultet za turi- 
zamihotelijerstvo u Kotoru, Fakultet dramskih umje- 
tnosti na Cetinju, Fakultet vizuelnih umjetnosti Uni- 


verziteta Mediteran u Podgorici, Univerzitet Donja 
Gorica u Podgorici, NOVA akademija umetnosti u 
Beogradu. Redovni je prof. na Fakultetu umjetnosti 
Univerziteta Donja Gorica u Podgorici. 


Proučava istoriju fotografije u Crnoj Gori. Tekstove 
i fotografije objavljuje u publikacijama svih vrsta i 
žanrova. Umjetnička fotografija kojom se bavi od 
djetinjstva tematski obuhvata portrete, asocijativne 
pejzaže i apstraktne kompozicije preko kojih uspo- 
stavlja blisku komunikaciju sa predmetom svog inte- 
resovanja i otkriva virtuelnu dimenziju u prostori- 
ma između stvarnog i imaginarnog. Na portretima, 
poštovanjem identiteta, ističe psihološku crtu mode- 
la, koja ih čini jedinstvenim i neponovljivim. 


Član je brojnih savjeta, odbora i komisija od kojih 
su posebno značajna članstva u: Odbora za istoriju 
umjetnosti Crnogorske akademije nauka i umje- 
tnosti; član redakcije Leksikona likovnih umjetnosti 
Crne Gore — CANU (kao urednik za oblast fotografija i 
autor stodevet tekstova), 2021, likovni urednik i član 
redakcije Leksikona vinogradarstva i vinarstva Crne 
Gore CANU, 2023; ekspert za reakreditaciju studi- 
jskih programa visokog obrazovanja . 


Značajnija djela: Istorija fotografije Crne Gore od 1840. 
do 1940, Uticaj fotografije na kreiranje vizuelnog identiteta 
Crne Gore, CANU, Podgorica, 2013. Samostalne izlo- 
žbe: Šangaj, Budimpešta, Moskva, Rijeka, Podgorica, 
Beograd, Budva, Tivat, Perast, Bar. Komesarka je i 
autorka velikog broja izložbi. 


Maja Đurić 
Cuvari adrese 
13. novembar 2023 

